Title: คำสั่งสำนักการจราจรและขนส่ง ที่ 86/2551 เรื่อง มอบหมายและมอบอำนาจให้รองผู้อำนวยการสำนักการจราจรและขนส่ง สั่งและปฏิบัติราชการแทนผู้อำนวยการสำนักการจราจรและขนส่ง

คำสั่งสำนักการจราจรและขนส่ง

คำสั่งสำนักการจราจรและขนส่ง
ที่
๘๖/๒๕๕๑
เรื่อง
มอบหมายและมอบอำนาจให้รองผู้อำนวยการสำนักการจราจรและขนส่ง
สั่งและปฏิบัติราชการแทนผู้อำนวยการสำนักการจราจรและขนส่ง[๑]

เพื่อให้การบริหารและการปฏิบัติราชการที่อยู่ในอำนาจหน้าที่ของผู้อำนวยการสำนักการจราจรและขนส่ง
เป็นไปด้วยความเรียบร้อย รวดเร็วและมีประสิทธิภาพยิ่งขึ้น
ตลอดจนช่วยแบ่งเบาภาระของผู้อำนวยการสำนักการจราจรและขนส่ง

อาศัยอำนาจตามความในมาตรา ๖๖
มาตรา ๖๗ และมาตรา ๘๓ แห่งพระราชบัญญัติระเบียบบริหารราชการกรุงเทพมหานคร พ.ศ.
๒๕๒๘ ผู้อำนวยการสำนักการจราจรและขนส่งจึงมีคำสั่ง ดังนี้

๑.
ยกเลิกคำสั่งสำนักการจราจรและขนส่ง ที่ ๑๒๘/๒๕๕๐ ลงวันที่ ๕ ตุลาคม พ.ศ. ๒๕๕๐ เรื่อง
มอบหมายและมอบอำนาจให้รองผู้อำนวยการสำนักการจราจรและขนส่ง
สั่งและปฏิบัติราชการแทนผู้อำนวยการสำนักการจราจรและขนส่ง

๒.
มอบหมายและมอบอำนาจในการสั่ง การอนุญาต
การอนุมัติหรือการปฏิบัติราชการที่ผู้อำนวยการสำนักการจราจรและขนส่ง
จะพึงปฏิบัติหรือดำเนินการตามกฎหมาย กฎ ระเบียบ ข้อบังคับ ข้อบัญญัติ หรือคำสั่งใด
หรือมติคณะรัฐมนตรีในเรื่องใด ถ้ากฎหมาย กฎ ระเบียบ ข้อบังคับ
ข้อบัญญัติหรือคำสั่งนั้นหรือมติคณะรัฐมนตรีในเรื่องนั้นมิได้กำหนดในเรื่องการมอบอำนาจไว้เป็นอย่างอื่น
ให้รองผู้อำนวยการสำนักการจราจรและขนส่ง เป็นผู้รับผิดชอบในการสั่ง
ควบคุมดูแลราชการประจำให้เป็นไปตามนโยบาย กำกับ เร่งรัด
ติดตามผลการปฏิบัติราชการประจำและปฏิบัติราชการแทน ดังนี้
๒.๑. นายยุทธศักดิ์ ร่มฉัตรทอง
รองผู้อำนวยการสำนักการจราจรและขนส่ง (ปฏิบัติงานด้านวิชาการและปฏิบัติการ)
เป็นผู้รับผิดชอบในการสั่งและปฏิบัติราชการแทนผู้อำนวยการสำนักในส่วนราชการ ดังนี้
๒.๑.๑. สำนักงานเลขานุการ
๒.๑.๒. กองนโยบายและแผนงาน
๒.๑.๓. กองการขนส่ง
๒.๒. นายธนา วิชัยสาร
รองผู้อำนวยการสำนักการจราจรและขนส่ง (ปฏิบัติงานด้านบริหาร) เป็นผู้รับผิดชอบในการสั่งและปฏิบัติราชการแทนผู้อำนวยการสำนักในส่วนราชการ
ดังนี้
๒.๒.๑. สำนักงานวิศวกรรมจราจร
๒.๒.๒. กองพัฒนาระบบจราจร
ในกรณีที่รองผู้อำนวยการสำนักผู้รับผิดชอบในการสั่งและปฏิบัติราชการส่วนราชการใดไม่อยู่หรือไม่อาจปฏิบัติราชการได้
ให้รองผู้อำนวยการสำนักอีกท่านหนึ่งปฏิบัติราชการแทน

๓.
ให้รองผู้อำนวยการสำนักมีอำนาจในการสั่งการ การอนุญาต
การลาของลูกจ้างประจำลูกจ้างชั่วคราว ตามข้อบัญญัติกรุงเทพมหานคร เรื่อง ลูกจ้าง
พ.ศ. ๒๕๓๕ ซึ่งแก้ไขเพิ่มเติม (ฉบับที่ ๔) พ.ศ. ๒๕๕๐
ในส่วนที่เป็นอำนาจของผู้อำนวยการสำนัก สำหรับส่วนราชการที่ได้รับมอบหมาย

๔. การบริหารงานบุคคลได้แก่
- การบรรจุและแต่งตั้ง
การโอนและการบรรจุกลับข้าราชการกรุงเทพมหานครสามัญ
-
การสั่งลงโทษทางวินัยข้าราชการกรุงเทพมหานครสามัญ
- การสอบคัดเลือกและการคัดเลือกข้าราชการกรุงเทพมหานครสามัญ
-
การเลื่อนขั้นเงินเดือนและการประเมินผลการปฏิบัติราชการข้าราชการกรุงเทพมหานครสามัญ
ให้เสนอผู้อำนวยการสำนักการจราจรและขนส่งเป็นผู้วินิจฉัยสั่งการหรือลงนาม
แล้วแต่กรณี เว้นแต่กรณีผู้อำนวยการสำนักไม่อาจปฏิบัติราชการได้
ให้รองผู้อำนวยการสำนักซึ่งเป็นผู้รักษาราชการแทนตามลำดับเป็นผู้วินิจฉัยสั่งการหรือลงนาม
แล้วแต่กรณี แต่เมื่อดำเนินการอย่างใดแล้วให้รายงานผู้อำนวยการสำนักรับทราบ

๕.
การปฏิบัติราชการใดที่เป็นนโยบาย งานที่สำคัญ โครงการใหม่ คำสั่ง หนังสือ
หรือระเบียบใหม่ที่ต้องถือปฏิบัติรวมทั้งงานที่มีปัญหาที่สมควรให้ผู้อำนวยการสำนักเป็นผู้วินิจฉัยหรือรับทราบ
ให้นำเสนอผู้อำนวยการสำนัก วินิจฉัย สั่งการหรือรับทราบ แล้วแต่กรณี
เว้นแต่ได้มีการมอบหมาย ให้รองผู้อำนวยการสำนักการจราจรและขนส่งรับผิดชอบเป็นเรื่อง
ๆ ไป

๖. การปฏิบัติราชการใดอันเกี่ยวข้องกับหน่วยงานอื่น
ถึงแม้จะมิได้เป็นคำสั่งของกรุงเทพมหานครหรือสำนักการจราจรและขนส่ง
หากมีส่วนเกี่ยวข้องกับงานของสำนักการจราจรและขนส่งให้รายงานให้ผู้อำนวยการสำนัก
ทราบทันที

๗.
การรักษาราชการแทนผู้อำนวยการสำนักการจราจรและขนส่งให้เป็นไปตามมาตรา ๘๓ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ โดยให้รองผู้อำนวยการสำนักเป็นผู้รักษาราชการแทน ตามลำดับดังนี้
ลำดับที่ ๑ นายยุทธศักดิ์
ร่มฉัตรทอง
ลำดับที่ ๒ นายธนา วิชัยสาร
คำสั่งใดที่ขัดหรือแย้งกับคำสั่งนี้ให้ยกเลิกและใช้คำสั่งนี้แทน

ทั้งนี้
ตั้งแต่บัดนี้เป็นต้นไป

สั่ง ณ วันที่ ๙ มิถุนายน พ.ศ. ๒๕๕๑
จุมพล  สำเภาพล
ผู้อำนวยการสำนักการจราจรและขนส่ง

ปริยานุช/ผู้จัดทำ
๒๙
กรกฎาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๒๐ ง/หน้า ๔๗/๒๓ กรกฎาคม ๒๕๕๑